INSTRUCIÓN 3/2006, do 21 de marzo, da Dirección Xeral da División de Recursos Humanos e Desenvolvemento Profesional, sobre aboamento e procedemento de aplicación na nómina da remuneración complementaria por intersubstitución aos pediatras, odontólogos e fisioterapeutas das unidades e servizos de atención primaria de Galicia.
SERVIZO GALEGO DE SAÚDE — III. OUTRAS DISPOSICIÓNS — 26/04/2006

Orixe: División de Recursos Humanos e Desenvolvemento Profesional.
Ámbito: División de Recursos Humanos e Desenvolvemento Profesional, División de Asistencia Sanitaria, División de Recursos Económicos, direccións provinciais do Sergas, xerencias de atención primaria e Área Sanitaria de Ferrol.
O día 20 de abril de 2005 a Administración sanitaria e as organizacións sindicais UGT, CSI-CSIF, CEMSATSE, CC.OO. e CIG asinaron un acordo polo que se regulan as condicións de traballo e retributivas do novo modelo de atención primaria, se crean postos de traballo de médicos de familia e diplomados de enfermaría en puntos de atención continuada e se revisan as contías das gardas para o persoal estatutario do Servizo Galego de Saúde.
O devandito acordo foi autorizado polo Consello da Xunta de Galicia, na súa reunión do día 12 de xaneiro, e publicado por medio da resolución conxunta do 27 de maio, da Secretaría Xeral da Consellería de Sanidade e da División de Recursos Humanos do Servizo Galego de Saúde.
Unha das medidas previstas neste acordo foi o establecemento dunha remuneración complementaria por intersubstitución dirixida a retribuír a prestación de traballo motivada pola ausencia de profesionais da unidade, co obxecto de salvagardar a prestación ao usuario ante a indispoñibilidade de efectivos para cubrir substitucións programadas do cadro de persoal.
En consecuencia, o Decreto 156/2005, do 9 de xuño, incorporou á estrutura salarial do persoal retribuído polo novo modelo de atención primaria unha nova modalidade do complemento de produtividade factor fixo dirixida especificamente a retribuír os servizos de intersubstitución nos termos previstos no acordo formalizado coas organizacións sindicais.
O devandito acordo precisou o sistema de cálculo desta remuneración para aquelas categorías do novo modelo de atención primaria que, por presentar unha importante compoñente capitativa na súa estrutura salarial, resultaban subsceptibles de asociarlles uns importes de produtividade fixa directamente vinculada á maior carga de traballo que comporta a prestación de servizos de intersubstitución.
Para aquelas categorías do novo modelo de atención primaria que presentan unha menor compoñente capitativa na súa estrutura retributiva, o acordo optou expresamente por diferir a concreción do seu sistema de cálculo e procedemento de acreditación en nómina a un momento posterior, logo do tratamento desta cuestión na propia comisión de seguimento.
En concreto, o punto 1.5 do devandito acordo dispuxo que a dirección da División de Recursos Humanos do Sergas ditará instrucións de aboamento e do procedemento de aplicación na nómina, logo de tratamento na comisión de seguimento. As instrucións comprenderán a forma de cálculo para pediatras, odontólogos e fisioterapeutas. As instrucións determinan as datas de efectos.
A experiencia acumulada no seguimento das retribucións por causa de intersubstitución acreditadas polas categorías profesionais de estrutura salarial capitativa ao longo do exercicio de 2005 permiten xa establecer unha base de cálculo desta remuneración para as categorías de pediatra, odontólogo e fisioterapeuta de atención primaria en termos coherentes coa que se concretou no propio acordo para os médicos de familia e diplomados en enfermaría.
Polo anteriormente exposto, e logo do tratamento desta cuestión na mesa sectorial celebrada o 2 de decembro de 2005, esta división dita as seguintes instrucións:
Primeira.-Obxecto.
Estas instrucións teñen por obxecto a regulación do aboamento e o procedemento de aplicación na nómina da retribución complementaria por intersubstitución para o persoal das unidades e servizos de atención primaria das categorías profesionais de pediatra, odontólogo e fisioterapeuta.
Estas instrucións dítanse en desenvolvemento das provisións contidas no punto 1.5 do acordo subscrito pola Administración sanitaria e as organizacións sindicais UGT, CSI-CSIF, CEMSATSE, CC.OO. e CIG, polo que se regulan as condicións de traballo e retributivas do novo modelo de atención primaria, se crean postos de traballo de médicos de familia e diplomados de enfermaría en puntos de atención continuada e se revisan as contías das gardas para o persoal estatutario do Servizo Galego de Saúde, e do artigo 2 do Decreto 156/2005, do 9 de xuño, polo que se modifican os decretos de atención primaria no Servizo Galego de Saúde, Decreto 172/1995, do 18 de maio, polo que se aproba o Plan de urxencias extrahospitalarias da Comunidade Autónoma de Galicia e Decreto 226/1996, do 25 de abril, polo que se regula o réxime retributivo do persoal das unidades e servizos de atención primaria.
Segunda.-Ámbito da remuneración por intersubstitución.
Os pediatras, odontólogos e fisioterapeutas que desempeñen praza do cadro de persoal das unidades e servizos de atención primaria de Galicia cuxo réxime retributivo sexa o establecido no Decreto 226/1996, do 25 de abril, polo que se regula o réxime retributivo do persoal das unidades e servizos de atención primaria, modificado polo Decreto 156/2005, do 9 de xuño, percibirán a retribución complementaria por intersubstitución por atender á cota de pacientes adscritos a outros profesionais da mesma categoría e unidade, ausentes, sempre que a dita ausencia teña algunha das causas que se indican a seguir:
a) Desfrute de vacacións anuais regulamentarias.
b) Desfrute de permiso matrimonial ou parella de feito.
c) Desfrute dos días de libre disposición.
d) Incapacidade temporal nos supostos previstos na lexislación da Seguridade Social, de duración superior a 15 días.
e) Suspensión con dereito a reserva nos supostos previstos na Lei de conciliación da vida familiar e laboral das persoas traballadoras de duración superior a 15 días.
Esta retribución só será efectiva cando as ditas ausencias non sexan cubertas por persoal temporal ou persoal de PAC, e sempre que supoña asignación real de pacientes.
Terceira.-Forma de cálculo.
Para os efectos de aplicar idéntica consideración retributiva que ás categorías profesionais das unidades e servizos de atención primaria que incorporan elementos capitativos no seu réxime retributivo, establécense como base de cálculo para a remuneración o importe medio das contías de retribución por intersubstitución constatadas nas categorías de médicos de familia e diplomados en enfermaría.
Porén, as bases de cálculo serán as seguintes:
a) Para odontólogos e pediatras.
Por cada mes completo de intersubstitución aboarase o importe que resulte de dividir o importe de
600 A entre o número de profesionais que realicen a prestación substituída, descontando os ausentes.
Os períodos de intersubstitución inferiores ao mes remuneraranse na fracción correspondente, empregando o criterio de meses de 30 días en todos os casos.
b) Para fisioterapeutas.
Por cada mes completo de intersubstitución aboarase o importe que resulte de dividir o importe de 150 A entre o número de profesionais que realicen a prestación substituída, descontando os ausentes.
Os períodos de intersubstitución inferiores ao mes remuneraranse na fracción correspondente, empregando o criterio de mes de 30 días en todos os casos.
Cuarta.-Modo de pagamento.
De conformidade co previsto no artigo 7 do Decreto 226/1996, do 25 de abril, na súa redacción dada polo Decreto 156/2005, do 9 de xuño, a remuneración complementaria por intersubstitución aboarase a través da modalidade J do complemento de produtividade factor fixo.
Quinta.-Imputación orzamentaria.
O gasto correspondente á retribución por este concepto imputarase á epígrafe orzamentaria 152.00, produtividade persoal estatutario. Factor fixo do orzamento de gastos do centro de xestión polo que perciba a nómina o profesional que realizase servizos efectivos de intersubstitución.
Sexta.-Efectividade e atrasos.
O complemento retributivo regulado nestas instrucións terá efectividade desde o 1 de xullo de 2005.
Porén acreditaranse os importes acreditados pola prestación de servizos de intersubstitución prestados polos pediatras, odontólogos e fisioterapeutas desde o 1 de xullo de 2005, de acordo cos criterios de asignación do factor fixo do complemento de produtividade que se establecen nestas instrucións.
Santiago de Compostela, 21 de marzo de 2006.
Antonio José Fernández Paniagua
Director xeral da División de Recursos Humanos
e Desenvolvemento Profesional
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA